**Školská integrácia žiakov so špeciálnymi výchovno – vzdelávacími potrebami, so zdravotným znevýhodnením**
**Základné pojmy**

**Školská integrácia** – je výchova a vzdelávanie žiakov so ŠVVP v triedach škôl a školských zariadení určených pre žiakov bez špeciálnych výchovno – vzdelávacích potrieb ( zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, §2 písm. s).  *Vysvetlenie: školskou integráciou sa v súčasnosti chápe iba individuálne začlenenie žiakov so ŠVVP do tried základnej školy pre žiakov bez špeciálnych výchovno – vzdelávacích potrieb. V minulosti formou integrácie bola aj výchova a vzdelávanie žiakov so ŠVVP v špeciálnych triedach základných škôl.*
Pojem školské začlenenie je synonymum pojmu školská integrácia. Oba pojmy označujú ten istý proces.
Školská integrácia sa realizuje v školách podľa školského zákona okrem špeciálnych škôl a špeciálnych tried v základných školách.  Žiak, ktorý je vzdelávaný formou školského začlenenia má vypracovaný individuálny vzdelávací program.
 Od 01. 09. 2011 – od účinnosti vyhlášky MŠVVaŠ SR č. 224/2011 Z. z. o základnej škole – podľa §13 ods. 2 – **počet integrovaných žiakov v triede ZŠ nie je obmedzený**, za každého žiaka so zdravotným znevýhodnením zaradeného v triede spolu s ostatnými žiakmi sa počet žiakov v triede znižuje z najvyššieho určeného počtu žiakov v triede podľa §29 dos. 5 zákona o dvoch.

**Žiak so špeciálnymi výchovno – vzdelávacími potrebami –** je žiak, ktorý má zariadením výchovného poradenstva a prevencie diagnostikované špeciálne výchovno – vzdelávacie potreby, okrem detí umiestnených do špeciálnych výchovných zariadení (diagnostické centrum, reedukačné centrum, liečebno – výchovne sanatórium) na základe rozhodnutia súdu (zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, §2 písm. j).
**Špeciálna výchovno – vzdelávacia potreba –** je požiadavka na úpravu podmienok, obsahu, foriem, metód a prístupov vo výchove a vzdelávaní pre žiaka, ktoré vyplývajú z jeho zdravotného znevýhodnenia alebo jeho vývinu v sociálne znevýhodnenom prostredí, uplatnenie ktorých je nevyhnutné na rozvoj schopností alebo osobnosti žiaka a dosiahnutie primeraného stupňa vzdelania a primeraného začlenenia do spoločnosti (zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, §2 písm. i).
**Do kategórie žiakov so ŠVVP patrí:**

* **žiak so zdravotným znevýhodnením**  je žiak so zdravotným postihnutím, žiak chorý alebo zdravotne oslabený, žiak s vývinovými poruchami, žiak s poruchami správania.
* **žiak zo sociálne znevýhodneného prostredia**
* **žiak s nadaním**

Za žiaka so zdravotným znevýhodnením v základnej škole alebo strednej škole je možné považovať len takého žiaka, ktorému príslušné poradenské zariadenie po diagnostických vyšetreniach vydalo písomné vyjadrenie k školskému začleneniu. Písomné vyjadrenie k školskému začleneniu je súčasťou formulára Návrh na prijatie žiaka so ŠVVP do špeciálnej školy, do špeciálnej materskej školy, do základnej školy a do strednej školy.
U žiaka, ktorého **ťažkosti** v učení, v správaní alebo v zdravotnom postihnutí sú **prechodného charakteru,** poradenské zariadenie vydá pre školu len odborné odporúčanie, ktorého uplatnenie zabezpečí zlepšenie jeho psychosomatického stavu.
**Individuálny výchovno – vzdelávací program** – je súčasťou povinnej dokumentácie individuálne integrovaného žiaka so špeciálnymi výchovno – vzdelávacími potrebami. Ide o pracovný materiál, ktorý slúži pri výchove a vzdelávaní žiaka so ŠVVP v edukačnom procese.  Individuálny výchovno - vzdelávací program slúži všetkým, ktorí sa podieľajú na edukácii integrovaného žiaka. Program by mal obsahovať základné informácie o žiakovi, osobitostiach vplyvu jeho diagnózy a prognózy na výchovno – vzdelávací proces, o požiadavkách na úpravy prostredia triedy, učebných postupov, organizácie výchovno – vzdelávacieho procesu, učebných plánov a učebných osnov, zabezpečení kompenzačných pomôcok a špeciálnych učebných pomôcok a personálnej pomoci.  IVVP nie je dogmou, v prípade potreby sa v priebehu školského roka môže upravovať a doplňovať. Zákonný zástupca má právo sa s týmto programom oboznámiť.
Ak je žiakovi so ŠVVP potrebné prispôsobiť obsah a formy vzdelávania v niektorých vyučovacích predmetoch, vypracuje vyučujúci v spolupráci so špeciálnym pedagógom ako súčasť individuálneho vzdelávacieho programu **Úpravu učebných osnov konkrétneho predmetu**. Jedná sa o úpravu obsahu vzdelávania žiaka so ŠVVP, t. j. vychádza sa z učebných osnov predmetu. Vyučujúci učiteľ v spolupráci so špeciálnym pedagógom vypracuje postupnosť krokov pri preberaní učiva príslušného predmetu. Úprava učebných osnov predmetu, ktorá je súčasťou IVP, sa vypracováva len pre tie vyučovacie predmety, v ktorých žiak nemôže postupovať podľa učebných osnov daného ročníka, prípadne potrebuje iné úpravy (II., časť G bod 2 Pokynov na vyplnenie formulára návrh na prijatie).

**Kompenzácia** – podľa slovníka cudzích slov, je náhrada, odškodnenie, vzájomné vyrovnanie, vyváženie určitého defektu alebo nedostatku, prekonanie pocitu menejcennosti. Je to tiež súhrn špeciálnopedagogických postupov, ktorými sa zlepšuje a zdokonaľuje výkonnosť iných funkcií než sú postihnuté funkcie.
**Kompenzačné pomôcky –** umožňujú žiakovi so zdravotným znevýhodnením vykonávať činnosti, ktoré by bez ich použitia nemohol uskutočňovať sám, činnosť by bola spojená s veľkou námahou, trvala by omnoho dlhší čas. Úlohou kompenzačných pomôcok je zlepšiť žiakom život, umožniť im pohyb, dorozumievanie, uľahčiť učenie. Predovšetkým žiaci so zdravotným znevýhodnením, potrebujú okrem bežných učebných pomôcok aj kompenzačné pomôcky.
K pomôckam pre žiakov so zdravotným znevýhodnením využívaným počas vyučovania alebo pri overovaní vedomostí patria napríklad:

* upravené učebné materiály (používané vo výchovno – vzdelávacom procese alebo pri maturitnej skúške)
* špeciálne učebnice, pracovné zošity, pracovné listy
* pomôcky v pracovni školského špeciálneho pedagóga
* slovníky, pravidlá slovenského pravopisu, kalkulačka pre žiakov s vývinovými poruchami učenia v čase, kedy ich nesmú používať ostatní žiaci (napr. pri bežnom overovaní vedomostí, pri testovaní žiakov 9. ročníka ZŠ, pri maturitnej skúške).
* Špeciálne upravený učebný text po formálnej a obsahovej stránke (veľkosť písma, zvýraznený text, členenie, odpovede zapisované rovno do testu, upraví alebo nahradí sa úloha, nahradenie grafu slovným opisom a iné).
* Špeciálne učebnice, pracovné listy a pracovné zošity (učebné materiály pre žiakov s vývinovými poruchami učenia, učebnice a pracovné listy na rozvíjanie komunikačných zručností a iné).

**Dokumentácia individuálne integrovaného žiaka so  ŠVVP**

* Návrh na prijatie žiaka so ŠVVP do špeciálnej školy, do špeciálnej materskej školy, do materskej školy, do základnej školy a do strednej školy (schválený MŠ SR pod č. CD – 2008-17271/37405-1:914 dňa 24. Októbra 2008 s platnosťou od 1. Januára 2009 – ďalej len „návrh na prijatie“). Tento formulár Návrh na prijatie žiaka so ŠVVP do špeciálnej školy, do špeciálnej materskej školy, do materskej školy, do základnej školy a do strednej školy sa pri zmene školy znovu nevyplňuje, škola ktorá vzdelávala žiaka doposiaľ, uvedené tlačivo spolu s ďalšou osobnou dokumentáciou žiaka zašle škole, do ktorej bol žiak prijatý.
* Správa zo psychologického a  špeciálnopedagogického vyšetrenia. Správa zo špeciálnopedagogického vyšetrenia vypracovaná v poradenskom zariadení musí obsahovať aj návrh na formu vzdelávania dieťaťa alebo žiaka (vzdelávanie v špeciálnej triede, v špeciálnej škole, v školskej integrácii)
* Správa z odborného vyšetrenia (podľa potreby, ako navrhnú špeciálni pedagógovia podľa príslušnej pédie)
* Písomné vyjadrenie k školskému začleneniu (k školskej integrácií). Tlačivo D4 vyplní poradenské zariadenie.
* Individuálny výchovno – vzdelávací program individuálne začleneného žiaka. Nakoľko vzorové individuálne vzdelávacie programy – IVP MŠ SR z roku 1997 pre žiakov s jednotlivými postihnutiami boli zrušené, v súčasnosti IVP žiakovi so ŠVVP možno vypracovať podľa štruktúry IVP pre žiakov so všeobecným intelektovým nadaním.

Do **školy/školského zariadenia**, v ktorom **bude dieťa/žiak pokračovať** vo výchove a vzdelávaní ako dieťa/žiak so ŠVVP, **zašle riaditeľ fotokópiu dokumentácie**, vrátane **ďalšej dokumentácie dieťaťa/žiaka, a to vždy v počte 1ks** vytvorenej fotokópie (§31 ods. 2 a §35 ods. 5 školského zákona), (2.5.1). **Archivácia** ďalšej dokumentácie dieťaťa/žiaka so ŠVVP v škole alebo školskom zariadení je určená vyhláškou MŠ SR č. 326/2008 Z. z. o druhoch a náležitostiach vysvedčení a ostatných školských tlačív vrátane spôsobov ich evidencie a uloženia (2.5.1 Všeobecné pokyny bod 8 POP 2010/2011).
Rediagnostické vyšetrenie žiaka so zdravotným znevýhodnením sa vykonáva sa podľa individuálnej potreby konkrétneho žiaka:

* Jeho frekvenciu s cieľom úprav odporúčaní pre výchovu, vzdelávanie a usmernenie vo vzťahu k jeho psychofyzickému vývinu navrhuje poradenské zariadenie.
* Môže požiadať aj škola alebo zákonný zástupca.
* A tiež školský inšpektor.

Frekvenciu rediagnostických vyšetrení detí a žiakov so špeciálnymi výchovnovzdelávacími potrebami neurčuje žiadny všeobecne záväzný právny predpis. Poradenské zariadenia rediagnostiku vykonávajú na základe podnetu školy, školského zariadenia alebo školského inšpektora. Rediagnostické vyšetrenie žiakov nie je potrebné vykonať pri ich prijímaní do stredných škôl, odborných učilíšť a praktických škôl, ak nie je odôvodnený predpoklad, že sa zmenil charakter ich zdravotného znevýhodnenia. (1.6.14 deti a žiaci so ŠVVP POP 2011/2012). Za zmenu charakteru ŠVVP kedy sa odporúča rediagnostické vyšetrenie možno považovať regres, progres, alebo stagnovanie.
**Čo znamená integrácia pre rodiča?**
Rodič je povinný vypísať žiadosť o integráciu na riaditeľstvo školy. K „Návrhu na prijatie žiaka so ŠVVP“ doloží potrebné dokumenty a to: odporúčanie od odborného lekára (D3), psychologickú a špeciálno pedagogickú správu (D2, D1) a písomné vyjadrenie centra, poradenského zariadenia ku školskej integrácii (D4). Rodič v spolupráci s učiteľom  vyplní základné osobné údaje žiaka  a ostatné údaje o rodinnom prostredí. Následne riaditeľ školy pozve zákonného zástupcu dieťaťa na integračnú komisiu, kde sa vypíše Záznam o prerokovaní návrhu na prijatie (časť E). Napokon by mal zákonný zástupca dieťaťa prijať od riaditeľa rozhodnutie o tom, či škola jeho dieťa integruje. Rodič, ktorého dieťa je vzdelávané formou školskej integrácie by mal spolupracovať s pedagógom (pravidelne sa informovať o vzdelávacích výsledkoch, prípadných ťažkostiach, byť nápomocný pri riešení problémov a iné), tiež so školským špeciálnym pedagógom alebo špeciálnym pedagógom v poradenskom zariadení, absolvovať pravidelne intervencie zamerané na odstránenie, zmiernenie ťažkostí vyplývajúcich z jeho diagnózy.
**Čo znamená integrácia pre pedagóga?**
Pedagóg býva zväčša zodpovedný za vyplnenie Návrhu na prijatie žiaka so ŠVVP. Triedny učiteľ vypĺňa najmä – osobný list žiaka (časť H), výsledky vstupného pedagogického pozorovania (časť I) a v prípade potreby v spolupráci s poradenským zariadením záznam o prehodnotení návrhu na prijatie žiaka (časť F). Triedny učiteľ vypracuje žiakovi individuálny výchovno – vzdelávací program. Pedagóg tiež zaraďuje žiaka so ŠVVP do skupiny, celoslovenské testovanie 9 (monitor).  Spolupracuje so školským špeciálnym pedagógom alebo špeciálnym pedagógom v poradenskom zariadení.
**Čo znamená integrácia pre žiaka?**
Pre žiaka to znamená pravidelnú prípravu na vyučovanie. Systematickú spoluprácu so školským špeciálnym pedagógom alebo špeciálnym pedagógom v poradenskom zariadení, vypracovávanie cvičení na zlepšenie ťažkostí vyplývajúcich z diagnózy.
**Hodnotenie a klasifikácia žiakov**
Pri hodnotení a klasifikácii žiaka s vývinovými poruchami alebo žiaka so zdravotným postihnutím sa zohľadňuje jeho porucha alebo postihnutie ( §55 ods. 1, 4 školského zákona). Ak sa v priebehu školského roka prejaví, že výchovno – vzdelávacie výsledky žiaka so zdravotným znevýhodnením, ktorého individuálny vzdelávací program zahŕňa aj úpravu učebných osnov niektorého vyučovacieho predmetu, nie sú uspokojivé a žiak nespĺňa potrebné kritéria na jeho súhrnné hodnotenie lepším klasifikačným stupňom ako nedostatočný, je potrebné neodkladne prehodnotiť a upraviť obsah, resp. formu jeho vzdelávania v súčinnosti so špeciálnym pedagógom a psychológom. Takýto žiak nemá opakovať ročník z tých vyučovacích predmetov, v ktorých majú na jeho neúspešnosť vplyv dôsledky jeho diagnózy. Ak sa na prospechu žiaka okrem jeho zdravotného znevýhodnenia podieľa významnou mierou viac faktorov, k hodnoteniu a klasifikácii stupňom nedostatočný je možné pristúpiť, avšak len po odbornom posúdení a odporučení tohto postupu príslušným poradenským zariadením (2.4 Školská integrácia bod 6 POP 2012/2013).
Pri hodnotení a klasifikácii žiaka so zdravotným znevýhodnením **odporúčame dodržiavať** ustanovenia §55 ods. 4 zákona č. 245/2008 Z. z. o výchove a vzdelávaní (**školský zákon**) a o zmene a doplnení niektorých zákonov v znení neskorších predpisov, **zásady** podľa prílohy č. 2 **metodického pokynu č. 22/2011 na hodnotenie žiakov základnej školy** a vychádzať **z odporúčaní príslušného poradenského zariadenia** pre konkrétneho žiaka **a príslušného štátneho vzdelávacieho programu** – časť vzdelávací program pre žiaka s príslušným zdravotným znevýhodnením.  Ak nie sú obsahom príslušného vzdelávacieho programu všeobecné zásady hodnotenia žiaka, potom východiskom v jeho hodnotení učebných výsledkov je individuálny vzdelávací program, ktorý okrem iného obsahuje informácie o špecifických postupoch hodnotenia učebných výsledkov žiaka. Takto je to napr. vo vzdelávacom programe pre žiakov s poruchami správania, vo vzdelávacom programe pre žiakov s poruchami aktivity a pozornosti.
U žiaka s diagnostikovanou poruchou aktivity a pozornosti možno v prípade závažného porušovania školského poriadku, ako napr. neospravedlnené hodiny, fyzické ubližovanie iným osobám, vulgarizmy a pod. pristúpiť k hodnoteniu a klasifikácii správania zníženou známkou zo správania, avšak len po odbornom posúdení a odporúčaní tohto postupu príslušným poradenským zariadením (2.5 Školská integrácia detí a žiakov so ŠVVP bod 5 POP 2010/2011).
Žiakovi so špecifickou poruchou učenia, ktorý bol v niektorom z vyučovacích predmetov hodnotený slovne, ak to určité okolnosti vyžadujú (kritéria na prijímanie na SŠ), je možné slovné vyjadrenie hodnotenia transformovať na známku podľa klasifikačnej stupnice.
**Vysvedčenie**
***Doložka vysvedčenia***
**Žiakovi so zdravotným znevýhodnením** (žiak so zdravotným postihnutím, žiak chorý alebo zdravotne oslabený, žiak s vývinovými poruchami, žiak s poruchou správania), ktorý sa vzdelával podľa IVP, sa v doložke vysvedčenia uvedie: **„Bol(a) vzdelávaný(á) podľa individuálneho vzdelávacieho programu“.** Ak sa v IVP úpravy vzdelávania žiaka vzťahujú len k niektorým vyučovacím predmetom, v doložke vysvedčenia sa uvedie: **„Bol(a) vzdelávaný**
**(á) podľa individuálneho vzdelávacieho programu uplatňovaného v predmete (predmetoch)...“**
**Začlenenému žiakovi so špeciálnymi výchovno – vzdelávacími potrebami** (žiak s nadaním, žiak so sociálne znevýhodneného prostredia) sa v doložke na vysvedčení uvedie: **„Žiak sa vzdelával podľa individuálneho vzdelávacieho programu“**

Žiak môže opakovať ročník, ak je to v prospech žiaka už bez odporúčania zariadenia výchovného poradenstva a prevencie. Ročník opakuje aj žiak, ktorého nebolo možné hodnotiť ani v náhradnom termíne zo závažných objektívnych dôvodov, najmä zdravotných, dlhodobého pobytu v zahraničí. Žiak, ktorý neprospel v čase, keď plní povinnú školskú dochádzku, môže opakovať ročník len raz, vo výnimočných prípadoch, ak je to v prospech žiaka aj viackrát (čl. 10 ods. 3 pokynu na hodnotenie).
**Prihláška integrovaného žiaka na vzdelávanie na SŠ**
V prihláške na vzdelávanie na strednej škole je potrebné uviesť uchádzačovi so zdravotným znevýhodnením alebo nadaním, vzdelávanému školskej integrácie**, príslušný kód integrácie** (2.4 Školská integrácia bod 11POP 2012/2013).

**Spracované podľa:**

* Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.
* Pedagogicko – organizačné pokyny na školský rok 2012/2013
* Školská integrácia žiakov so špeciálnymi výchovno – vzdelávacími potrebami (ŠVVP) a vzdelávanie žiakov so ŠVVP v špeciálnych triedach ZŠ (Interný metodický materiál ŠŠI), Bratislava, 2012
* PaedDr. Mojtová,K., PaedDr.Gelányiova, E.:  Integrácia – áno či nie? Manažment školy v praxi, 9, 2011, s.1-4.